<classify> KAMATI ya Kudumu ya Bunge ya Hesabu za Serikali PAC imetoa wiki mbili kwa Ofisa Masuhuli wa Ofisi ya Mwanasheria Mkuu wa Serikali AG, kuhakikisha anawasilisha kwa Mkaguzi na Mdhibiti Mkuu wa Hesabu za Serikali CAG nyaraka zote za mchakato wa zabuni ya uwakili wa kuiwakilisha serikali katika shauri, lililofunguliwa na Standard Chartered ya Hong Kong nchini Uingereza katika kesi dhidi ya Kampuni ya Kufua Umeme ya IPTL.Pia imeagiza kuhakikisha urejeshwaji wa fedha za kinga za fidia kwa serikali, unafanywa kabla ya Novemba 15, mwaka huu. Akitoa maagizo ya kamati hiyo, Mwenyekiti wa PAC, Naghenjwa Kaboyoka alisema kuanzia leo hadi Septemba 16, mwaka huu, Ofisi ya Mwanasheria Mkuu wa Serikali ihakikishe inakabidhi nyaraka za mchakato wa zabuni ya mawakili waliowakilisha nchi katika shauri hilo.Baada ya CAG kuhakiki nyaraka za mchakato huo aishauri kamati ipasavyo, alisema.Akitoa agizo lingine, Kaboyoka alisema: Kwa kuwa IPTL ina kinga ya fidia, Ofisa Masuhuli ahakikishe urejeshwaji wa fedha hizo serikalini ufanyike kabla ya Novemba 15, mwaka huu na CAG ahakikishe urejeshwaji huo na kuwasilisha taarifa kwa Kamati ya PAC. Pia kamati hiyo imeagiza ofisi ya Mwanasheria Mkuu wa Serikali, kuhakikisha inakata Kodi ya Zuio katika malipo ya huduma ya uwakili na kuhakikisha fedha hizo zinapatikana kabla ya Novemba 1, mwaka huu. Kwa kuwa Ofisa Masuhuli hakukata Kodi ya Zuio katika malipo ya huduma ya uwakili katika kesi namba ICSID ARV 1541, Ofisa Masuhuli ahakikishe upatikanaji wa fedha hizo kabla ya Novemba 1, mwaka huu alisema.Kabla ya maagizo hayo, Mbunge wa Viti Maalumu, Felister Bura CCM aliibuka hoja hizo akihoji mchakato uliotumika kuwapata mawakili walioiwakilisha nchi katika kesi hiyo. Ofisi hii Mwanasheria Mkuu wa Serikali inayohusika na mikataba mbalimbali, kuna kampuni ambayo iliungana na kampuni mbili za nchini kwetu kwa ajili ya kutetea kule Uingereza katika kesi ya IPTL. Hivyo ningependa kujua mchakato ulivyokwenda wa kuwapata mawakili hao.Na pia nataka kujua ni kwanini Withholding Tax Kodi za Zuio haikukatwa kwenye malipo na badala yake mlikubali kukata kwenye malipo yanayofuata, huo si utaratibu, utaratibu ni kwamba unapolipa unakata Withhold Tax muda huo huo na si kwamba unasubiri. Ni suala la kisheria na wao ndio wasimamizi wa utekelezaji wa sheria za nchi alisema. Pia Bura alitaka kujua kama kampuni iliyokuwa ikiitetea serikali kwenye kesi hiyo, ina uhusiano na kampuni iliyoshitaki.Lakini pia naomba kujua, baada ya kusitisha mkataba wetu na IPTL, je bado tunalipa Capacity Chages gharama za huduma kama zamani? Au tumesimamisha na kama tumesimamisha tumesimamisha kisheria? Au tumesimamisha kwa mdomo au kuandika barua? alisema.Akijibu hoja hizo, Naibu Mwanasheria Mkuu wa Serikali, Dk Ecaristo Longopa alisema mkataba wa kuwapata kampuni za kuiwakilisha serikali kwenye kesi hiyo, ulizingatia ubobezi kwenye aina ya kesi na kuwa kampuni nne ziliorodheshwa kwenye mchakato huo, mbili zikiwa na ndani ya nchi na mbili za n je ya nchi.Kampuni ya Crax ilipewa kazi hiyo kwa sababu ilikuwa na uzoefu wa kuwakilisha serikali au taasisi za serikali kwenye mahakama ya usuluhishi na huwa haiwakilishi wawekezaji. Kwa hiyo tuliona inaweza kutufaa, upande wa Tanzania tulichukua kampuni ya Curtis yenye ushirikiano na RK ya Uingereza.Kuhusu kutokata Kodi ya Zuio, Dk Longopa alisema tangu kampuni hiyo kupewa kazi mwaka 2015, haikuwahi kulipa kampuni hizo na kuwa walitoa malipo hayo Mei mwaka jana, baada ya shauri hilo kuanza kusikilizwa.Ni kweli kwamba Withhold Tax haikukatwa kwa sababu tangu mwaka 2015 walipopewa hiyo kazi hawakuwahi kulipwa mpaka Mei 2018 na kesi ilipoanza kusikilizwa. Shauri lile lilikuwa linahusu madai ya Dola za Marelani milioni 640, hivyo tukaona ni burasa tuwe na uwakilishi ili wasipate ushindi kwa kusikiliza upande mmoja alisema.Alisema zaidi ya Sh bilioni 4.6 ziliombwa serikalini, kulipa kampuni ya uwakili baada ya IPTL kudai kutokuwa na fedha kwa kipindi hicho kama mkataba wa fidia ulivyotaka, kwamba kampuni hiyo kuhusika kuwalipa mawakili, endapo kesi itafunguliwa nje ya nchi katika pande hizo mbili.Tuliwaandikia IPTL walisema hawana fedha kwa sababu kulikuwa na madai yao wanaidai Tanesco, ambapo bado walikuwa hawajalipwa, hivyo Ofisi ya Mwanasheria Mkuu iliomba serikalini Dola za Marekani milioni 250 ili zitumike, na kwa sasa wako tayari kulipa alisema.Alisema kwa sasa IPTL iko tayari kurejesha fedha hizo na kinachosubiriwa ni mwongozo kutoka Hazina, kama fedha hizo zilipwe kupitia ofisi ya Mwanasheria Mkuu wa Serikali au Serikali Kuu.Kuhusu hoja ya kampuni iliyokuwa inawakilisha nchi kwenye shauri hilo, Dk Longopa alisema suala hilo lilishughulikiwa, kabla ya kuendelea na kampuni hiyo na kuwa haikuwa na uhusiano na kampuni iliyoishitaki nchi, kwani ni kampuni ya Marekani. Kuhusu hoja ya kulipa capacity chages, Dk Longopa alisema suala hilo ni la mkataba kati ya IPTL na serikali ;na si suala la ofisi ya Mwanasheria Mkuu wa Serikali.  <topic>: kitaifa 